Document ID: 32013R1044

REGULAMENTUL DE PUNERE ÎN APLICARE (UE) NR. 1044/2013 AL COMISIEI
din 25 octombrie 2013
de modificare a anexei IV la Regulamentul (UE) nr. 206/2010 în ceea ce privește modelul de certificat sanitar-veterinar pentru transporturile de mătci de albine și de mătci de bondari
(Text cu relevanță pentru SEE)
COMISIA EUROPEANĂ
având în vedere Tratatul privind funcționarea Uniunii Europene,
având în vedere Directiva 92/65/CEE a Consiliului din 13 iulie 1992 de definire a cerințelor de sănătate animală care reglementează schimburile și importurile în Comunitate de animale, material seminal, ovule și embrioni care nu se supun, în ceea ce privește cerințele de sănătate animală, reglementărilor comunitare speciale prevăzute la punctul I din anexa A la Directiva 90/425/CEE (1), în special articolul 17 alineatul (2) litera (b) și articolul 19 litera (b),
întrucât:
(1)
Directiva 92/65/CEE stabilește cerințele de sănătate animală care reglementează comerțul și importurile în Uniune de animale, material seminal, ovule și embrioni care nu se supun cerințelor de sănătate animală menționate în actele specifice ale Uniunii la care se face referire în anexa F a directivei respective.
(2)
Varrooza albinelor este menționată în anexa B la Directiva 92/65/CEE. Ea este cauzată de acarieni ectoparazitari din genul Varroa și a fost raportată în întreaga lume.
(3)
Regulamentul (UE) nr. 206/2010 al Comisiei (2) conține cerințele de certificare sanitar-veterinară pentru introducerea în Uniune a anumitor transporturi de animale vii. Partea 2 din anexa IV la Regulamentul (UE) nr. 206/2010 conține certificatul sanitar-veterinar QUE de utilizat pentru transporturile de mătci de albine și de mătci de bondari (Apis mellifera și Bombus spp.).
(4)
Anumite teritorii ale statelor membre au fost recunoscute ca fiind indemne de varrooză prin Decizia de punere în aplicare 2013/503/UE a Comisiei (3). Garanțiile suplimentare solicitate în cadrul schimburilor comerciale, stipulate în decizia respectivă, pentru păstrarea în stare indemnă de varrooză a respectivelor teritorii prevăd că statele membre interzic introducerea în Uniune a transporturilor de mătci de albine și de însoțitoare ale acestora în cazul în care destinația lor finală este un teritoriu indemn de varrooză.
(5)
Certificatul sanitar-veterinar QUE prevăzut în partea 2 din anexa IV la Regulamentul (UE) nr. 206/2010 ar trebui modificat în consecință.
(6)
Măsurile prevăzute în prezentul regulament sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTUL REGULAMENT:
Articolul 1
În partea 2 din anexa IV la Regulamentul (UE) nr. 206/2010, certificatul sanitar-veterinar QUE se înlocuiește cu textul anexei la prezentul regulament.
Articolul 2
Într-o perioadă de tranziție până la 30 mai 2014, se autorizează introducerea în Uniune a transporturilor de albine menționate la articolul 7 alineatul (3) litera (a) din Regulamentul (UE) nr. 206/2010 însoțite de un certificat sanitar-veterinar completat și semnat în conformitate cu modelul QUE prevăzut în partea 2 din anexa IV la Regulamentul (UE) nr. 206/2010, în versiunea sa anterioară intrării în vigoare a prezentului regulament.
Articolul 3
Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 25 octombrie 2013.

Labels: 0
3
17
6